**Informatīvais ziņojums**

**„Par Latvijas Nacionālās bibliotēkas dalību Nordplus Horizontālās programmas atbalstītā projekta „Vairāk par vienkāršu informācijas meklēšanu: digitālo prasmju veicināšana bibliotēku un humanitāro un sociālo zinātņu pētnieku kopienās” īstenošanā”**

Kultūras ministrija sadarbībā ar Latvijas Nacionālo bibliotēku (turpmāk – Bibliotēka) ir sagatavojusi informatīvo ziņojumu „Par Latvijas Nacionālās bibliotēkas dalību Nordplus Horizontālās programmas atbalstītā projekta „Vairāk par vienkāršu informācijas meklēšanu: digitālo prasmju veicināšana bibliotēku un humanitāro un sociālo zinātņu pētnieku kopienās” īstenošanā” par atļauju uzņemties saistības un īstenot projektu „Vairāk par vienkāršu informācijas meklēšanu: digitālo prasmju veicināšana bibliotēku un pētnieku kopienās”, projekta Nr. NPHZ-2019/10075 *(„Going beyond search: advancing digital competences in libraries and research communities”)* (turpmāk – Projekts), kas ir atbalstīts Nordplus Horizontālās programmas 2019. gada projektu konkursā (turpmāk – programma).

Projekta nepieciešamības pamatojums:

Pēdējo divdesmit gadu laikā atmiņas institūcijas (bibliotēkas, arhīvi, muzeji) izveidojušas lielas digitālo resursu kolekcijas, taču to izpētes potenciāls pagaidām netiek pilnībā izmantots. Atmiņas institūciju darbiniekiem trūkst zināšanu un prasmju, lai veidotu mūsdienīgus digitālās pētniecības pakalpojumus, savukārt pētnieki slikti pārzina datu analīzes un vizualizācijas metodes. Kopš 20.gs. beigām strauji mainījies veids, kā informācija tiek vākta, glabāta, organizēta, analizēta un publicēta, un transformējas pat šķietami tik vienkāršas darbības kā lasīšana un rakstīšana. Mūsdienīgas digitālās bibliotēkas lietotājs var ne vien meklēt materiālus, tos pārlūkot vai lasīt, bet arī veikt sarežģītākas datu analīzes un vizualizācijas darbības. Piemēram, ar tekstizraces rīku palīdzību iespējams vienlaikus analizēt tūkstošiem grāmatu un atklāt sakarības, kas vienkāršas lasīšanas gaitā nebūtu iespējams fiksēt – sekot valodas izmaiņām laikā, pētīt dažādu ideju attīstību, salīdzināt vairāku autoru veikumu u.c. Tāpat turpina nostiprināties vizuālo un multimodālo mediju nozīme izziņas procesā, un pētniekiem arvien noderīgākas kļūst prasmes, kas ļauj veidot diagrammas, kartes, laika skalas un tīklu vizualizācijas. Pašlaik bibliotēku profesionāļiem trūkst kompetences, kas nepieciešamas jauno tehnoloģiju un datu formātu ieviešanai bibliotēkās, un arī digitālo resursu potenciālie lietotāji maz zina par šīm iespējām un neprot tās izmantot. Jaunu digitālo pakalpojumu ieviešanu kavē arī konstruktīvas komunikācijas trūkums starp abām šīm grupām.

Baltijas valstīs digitālo humanitāro zinātņu (DHZ) un digitālo sociālo zinātņu (DSZ) joma vēl ir veidošanās procesā. Tikai nesen uzsākta atbilstošu kursu pasniegšana Baltijas valstu universitātēs, un trūkst kvalificētu lektoru, kas spēj sasaistīt datorzinātes un humanitāro un sociālo zinātņu metodoloģijas. Šāda izglītība vēl grūtāk pieejama ir pētniekiem un profesionāļiem, kuri pašlaik nestudē augstskolās.

Minēto apsvērumu dēļ Baltijas valstu nacionālās bibliotēkas ir uzņēmušās aktīvu DHZ un DSZ attīstības veicinātāju lomu, organizējot konferences, seminārus un mācības, kas noderīgas visām DHZ un DSZ iesaistītajām pusēm. Šajā situācijā Baltijas valstu partneriem īpaši nozīmīga ir arī iespēja nostiprināt sadarbību ar partneriem ziemeļvalstīs, piemēram, ziemeļvalstu bibliotēku un universitāšu DHZ centriem, lai mācītos no to pieredzes un ieviestu veiksmīgas mācību programmas, digitālo resursu izmantošanas prasmes un metodes.

Projekta apraksts:

Projektā iesaistīti pieci partneri – Bibliotēka, Igaunijas Nacionālā bibliotēka, Lietuvas Nacionālā bibliotēka, Latvijas Universitātes Literatūras, folkloras un mākslas institūts, Umeo Universitātes struktūrvienība HumLab. Bibliotēka ir vadošais partneris.

Projekta īstenošanas termiņš: 2019.gada jūnijs – 2021.gada augusts. Projekta granta līgums parakstīts 2019.gada 29.maijā.

Projekta mērķi:

1. Pilnveidot atmiņas institūciju profesionāļu un humanitāro un sociālo zinātņu studentu un pētnieku digitālās kompetences, īpaši prasmes, kas saistītas ar valodas tehnoloģijām, datizraci, tekstizraci, ĢIS izmantojumu un datu vizualizācijas rīkiem.
2. Sekmēt sadarbību starp atmiņas institūciju, pētniecības un izglītības sektoriem DHZ un DSZ jomā
3. Radīt tiešsaistē pieejamus mācību materiālus, pamācības Latvijas, Lietuvas un Igaunijas nacionālo bibliotēku veidoto digitālo resursu un digitālo rīku lietošanai.
4. Veicināt digitālo rīku ieviešanu un jaunu digitālās pētniecības pakalpojumu veidošanu bibliotēkās.
5. Īstenot komunikāciju un sadarbību starp Ziemeļvalstīm un Baltijas valstīm DHZ un DSZ jomā, īpaši atmiņas institūciju un humanitāro un sociālo zinātņu pētnieku kopienās.
6. Popularizēt Latvijas, Lietuvas un Igaunijas valodas un kultūras digitālos resursus studentu un pētnieku vidū, t.sk. veicināt digitālo rīku lietojumu zinātnes un kultūras mantojuma izpētē, nostiprinot Baltijas valstu valodas un kultūras pozīcijas digitālajā vidē.

Projekta mērķauditorijas:

1. humanitāro un sociālo zinātņu pētnieki;
2. DHZ un DSZ studenti un pasniedzēji
3. informācijas rīku un sistēmu veidotāji, kas strādā ar bibliotēku, arhīvu un muzeju saturu;
4. bibliotēku, arhīvu un muzeju profesionāļi, kas atbildīgi par digitālo kolekciju veidošanu un pārvaldību;
5. mākslinieki un kuratori, kuri veido pētniecībā balstītu un/vai digitālu mākslu un izstādes.

Projekts ietver četrus intensīvus darbseminārus un divas vasaras skolas, kas pamīšus norisinās Latvijā, Lietuvā, Igaunijā un Zviedrijā. Darbsemināru gaitā apgūtie un izmēģinātie digitālo rīku izmantošanas risinājumi kalpo par pamatu konkrētu datu analīzes un vizualizācijas risinājumu ieviešanai Baltijas valstu nacionālajās bibliotēkās. Tie tiek testēti pašlaik aktīvos digitālās pētniecības projektos. Šo aktivitāšu rezultātā tiek izstrādāti tiešsaistes mācību materiāli iepriekš minētajām mērķauditorijām un instrukcijas digitālo kultūras mantojuma resursu izmantošanai, kas tiek izplatītas humanitāro un sociālo zinātņu studentu, pasniedzēju, pētnieku, kā arī atmiņas institūciju profesionāļu auditorijās.

Darbsemināri katrs paredzēti konkrētam tematam:

1. Tekstu korpusu izveide un tekstizrace digitālajās bibiliotēkās;
2. Metadatu meklēšana un datizrace bibliotēku, arhīvu un muzeju datubāzēs;
3. ĢIS izmantošana metadatu, digitālo kolekciju tekstu un attēlu vizualizācijai;
4. Attēlu meklēšana un attēlu izrace digitālājās bibliotēkās.

Vasaras skolas piedāvās četru dienu intensīvas lekciju un darbnīcu programmas, kuru mērķi ir uzlabot mērķauditoriju informētību par DHZ un DSZ un sniegt iespēju apgūt konkrētas prasmes, kas nepieciešamas pētniecībai digitālā vidē.

Projektā iesaistītās bibliotēkas veidos mācību materiālus un instrukcijas, balstoties piemēros, kas saistoši šo institūciju kolekciju kontekstā. Materiāli tiek veidoti attiecīgi latviešu, lietuviešu un igauņu valodās. Primārā piekļuve materiāliem tiek nodrošināta caur partnerinstitūciju tīmekļa vietnēm un citām platformām, kas nodrošina piekļuvi digitālajām kultūras mantojuma kolekcijām.

Projekta finansēšana:

Projekta kopējais budžets ir 120 583 *euro*, no kuriem ārvalstu finanšu palīdzības finansējums – 38 720 *euro*, no tiem Bibliotēkai – 10 935 *euro*. Pārējo ārvalstu finanšu palīdzības finansējumu Bibliotēka pārskaitīs Projekta sadarbības partneriem atbilstoši Projekta granta līgumam un partnerības līgumiem. Bibliotēkas kopējā Projekta īstenošanas summa ir 34 172 *euro*. Projekta finansēšana ir balstīta uz līdzfinansēšanas principu, un Projekta atbalsta intensitāte ir 32%. Bibliotēka un Projekta sadarbības partneri solidāri nodrošina līdzfinansējumu.

Programmas piešķirtais finansējums tiks saņemts budžeta programmā 73.06.00 „Pārējās ārvalstu finanšu palīdzības līdzfinansēti projekti” šādā kārtībā: 2019.gadā – 30 976 *euro* un 2021.gadā (noslēguma maksājums) – 7 744 *euro*.

Projekta plānoto ārvalstu finanšu palīdzības līdzekļu sadalījums pa gadiem un EKK:

|  |  |  |  |  |
| --- | --- | --- | --- | --- |
| EKK | 2019.gads | 2020.gads | 2021.gads | Kopā |
| (1000) Atlīdzība | 1 050 | 0 | 700 | 1 750 |
| (2000) Preces un pakalpojumi | 4 320 | 2 675 | 2 190 | 9 185 |
| (7700) Starptautiskā sadarbība | 22 228 | 0 | 5 557 | 27 785 |
| Kopā izmaksas | 27 598 | 2 675 | 8 447 | 38 720 |

Projekta īstenošanai nepieciešamais Bibliotēkas līdzfinansējuma apjoms no valsts budžeta ir 23 237 *euro*, kas nepieciešams 2020.gadā – 15 500 *euro* un 2021.gadā – 7 737 *euro*.

Projekts atbalsta Deklarācijas par Artura Krišjāņa Kariņa vadītā Ministru kabineta iecerēto darbību 156.punktā noteikto prioritāti par ilgtspējīgas Latvijas digitālā kultūras mantojuma infrastruktūras veidošanu un Latvijas Nacionālās digitālās bibliotēkas attīstīšanu.

Projekts tematiski atbilst Latvijas Nacionālā attīstības plāna 2014.–2020.gadam atbalstītajām attīstības prioritātēm un Bibliotēkas darbības stratēģijai 2019. – 2023.gadam, kurā kā viens no stratēģiskajiem Bibliotēkas darbības virzieniem ir izdalīts Bibliotēkas krājums digitālajā laikmetā. Tā vīzijā ir virzīts mērķis digitāli radītā mantojuma krājumu veidot reprezentatīvu un pēc starptautiski atzītiem principiem, kā arī digitālā krājuma kontekstā nojaukt robežas starp institūcijām, apvienojot arhīvu, muzeju un bibliotēku digitalizēto saturu. Kā viens no uzdevumiem stratēģijā ir virzīta datu veidošana kā būtiska pievienotā vērtība nacionālajam krājumam, kas kalpo ne vien ērtai un efektīvai pieejamības nodrošināšanai, bet arī pētniecībai. Projekts atbalsta arī stratēģijas virziena – Bibliotēku nozares attīstības virzītāja, vīzijā pausto, ka Bibliotēka Latvijas valsts pārvaldē pilda identitātes, atmiņas un zināšanu institūciju vienojošā centra lomu un palīdz virzīt labās prakses ieviešanu un attīstību nozarē.

Ņemot vērā minēto, Kultūras ministrija sadarbībā ar Bibliotēku ir sagatavojusi informatīvajam ziņojumam pievienoto Ministru kabineta sēdes protokollēmuma projektu, kas paredz atbalstīt Projekta īstenošanai nepieciešamo līdzfinansējumu 2019.gadā 2020.gadā – 15 500 *euro* un 2021.gadā – 7 737 *euro* apmērā.

Kultūras ministre D.Melbārde

Vīza: Valsts sekretāre D.Vilsone

Bandere 67716006

[Karina.Bandere@lnb.lv](mailto:Karina.Bandere@lnb.lv)